《天生桥》
清代·高炳

两崖临绝涧，微径垂一缕。中间横巨石，足可容百堵。

凿空非人力，枝撑自太古。奔泉喷雪下，轰若雷霆怒。

长天惨白日，六月失炎暑。平生轻波涛，三峡未足数。

中流挥羽扇，啸咏狎飞𫇛。迨兹翻凛然，顿觉毛发竖。

勇怯亦何常，择地自可贾。因思昆阳捷，千载称光武。

却笑李将军，徒夸射猛虎。

作者简介：高炳，字浒文，号古愚，金坛人，诸生。有《古愚诗集》。